Kondizzjonijiet tax-xogħol aktar trasparenti u prevedibbli fl-UE kollha. Il-Presidenza Rumena tal-Kunsill u l-Parlament Ewropew laħqu ftehim proviżorju dwar direttiva mmirata biex tagħmel il-kondizzjonijiet tax-xogħol fl-UE kollha aktar trasparenti u prevedibbli. Il-ftehim issa ser jiġi ppreżentat lir-rappreżentanti tal-istati membri fil-Kunsill tal-UE għall-approvazzjoni. Il-liġi l-ġdida għandha l-għan li twieġeb għall-isfidi tas-suq tax-xogħol maħluqa mill-iżviluppi demografiċi, id-diġitalizzazzjoni u forom ġodda ta' impjieg. Meta tiġi adottata din tħassar id-direttiva ta' dikjarazzjoni bil-miktub li tmur lura għall-1991 u tintroduċi drittijiet minimi ġodda u regoli ġodda dwar is-sustanza u l-forma tal-informazzjoni provduta lill-ħaddiema dwar il-kondizzjonijiet tax-xogħol tagħhom u dwar meta għandha tingħata din l-informazzjoni. Forom ġodda ta' impjieg jipprovdu opportunitajiet iżda joħolqu wkoll inċertezza fir-rigward tad-drittijiet u l-protezzjoni soċjali tal-ħaddiema. Id-direttiva ser tintroduċi sett ta' drittijiet minimi bil-għan li jżidu s-sigurtà u l-prevedibbiltà fir-relazzjonijiet bejn il-ħaddiema u l-impjegaturi. Marius-Constantin Budăi, Ministru għax-Xogħol u l-Ġustizzja Soċjali tar-Rumanija Id-direttiva futura ser teżiġi li l-impjegaturi jinformaw lill-ħaddiema dwar l-aspetti essenzjali tar-relazzjoni tal-impjieg, bħal: l-identitajiet tal-partijiet għar-relazzjoni u l-post u n-natura tax-xogħol; l-ammont bażiku inizjali tar-remunerazzjoni u l-ammont ta' leave mħallas; it-tul tal-jum jew tal-ġimgħa ta' ħidma standard meta x-xejra tax-xogħol tkun prevedibbli. Meta x-xejra tax-xogħol tkun kompletament jew fil-biċċa l-kbira imprevedibbli, l-impjegaturi ser ikollhom jinformaw ukoll lill-ħaddiema dwar is-sigħat u l-jiem ta' referenza li jistgħu jintalbu jaħdmu, il-perjodu minimu ta' avviż minn qabel li l-ħaddiema għandhom jirċievu qabel il-bidu tax-xogħol u l-ammont ta' sigħat bi ħlas garantit. Il-ftehim proviżorju jistabbilixxi numru ta' drittijiet minimi ulterjuri għall-ħaddiema, inkluż id-drittijiet: li jinbeda impjieg parallel ma' impjegatur ieħor; li l-perjodu ta' prova jkun limitat għal massimu ta' sitt xhur, fejn perjodi itwal ikunu permessi biss fejn dan ikun fl-interess tal-ħaddiem jew huwa ġustifikat min-natura tax-xogħol; li, wara mill-inqas sitt xhur servizz mal-istess impjegatur, jintalab impjieg b'kondizzjonijiet tax-xogħol aktar prevedibbli u sikuri; li jingħata taħriġ mingħajr ħlas meta dan it-taħriġ ikun obbligatorju bil-liġi tal-Unjoni jew dik nazzjonali. Skont il-ftehim, il-ħaddiema kollha li jaħdmu aktar minn tliet sigħat fil-ġimgħa fuq perjodu ta' erba' ġimgħat (jiġifieri aktar minn 12-il siegħa fix-xahar) għandhom ikunu koperti mid-direttiva. Ċerti gruppi ta' ħaddiema, għal raġunijiet oġġettivi, jistgħu jiġu esklużi minn xi wħud mid-dispożizzjonijiet tad-direttiva, pereżempju l-impjegati taċ-ċivil, il-forzi armati, is-servizzi ta' emerġenza jew is-servizzi tal-infurzar tal-liġi. Informazzjoni ġenerali u l-passi li jmiss Il-Kummissjoni ppreżentat il-proposta tagħha f'Diċembru 2017. F'Ġunju 2018 il-Kunsill adotta l-pożizzjoni tiegħu li kienet il-bażi għan-negozjati mal-Parlament Ewropew. Il-ftehim proviżorju issa ser jiġi eżaminat mill-Kumitat tar-Rappreżentanti Permanenti tal-Kunsill li jeħtieġ li japprovah. Il-vot formali kemm fil-Kunsill kif ukoll fil-Parlament Ewropew ser isir fi stadju aktar tard. Approċċ ġenerali tal-Kunsill Proposta tal-Kummissjoni